विचारों का अनुशरण करें युवाओं को दें नई दिशा
बाजपेयी ने परमाणु परीक्षण कर भारत को विश्व के शक्तिशाली देशों में शुमार किया
भास्कर संवाददाता| हरदा
सुशासन दिवस के मौके पर शुक्रवार को उत्कृष्ट स्कूल में कार्यक्रम आयोजित किया। नपाध्यक्ष साधना जैन ने जनप्रतिनिधियों, शासकीय सेवकों सहित यहां मौजूद नागरिकों को सुशासन के उच्चतम मापदंडों को स्थापित करने के लिए सदैव संकल्पित रहने, शासन को अधिक पारदर्शी बनाने और नागरिकों के जीवन स्तर में सुधार लाने के लक्ष्य को पाने के लिए तत्पर रहने का संकल्प दिलाया।
विधायक आरके दोगने, सांसद प्रतिनिधि सुरेंद्र जैन, कलेक्टर श्रीकांत बनोठ ने मुख्य वक्ता के रूप में संगोष्ठी में विचार रखे। वक्ताओं ने पूर्व प्रधानमंत्री अटल बिहारी बाजपेयी को याद करते हुए कहा सुशासन का कोई विकल्प नहीं है। अधिकारियों, कर्मचारियों एवं जनप्रतिनिधियों की जवाबदारी है वे समाज के अंतिम व्यक्ति को शासन की योजनाओं का लाभ पहुंचाएं। इस दिशा में इंफरमेशन टेक्नालॉजी का प्रयोग एक कारगर हथियार हो सकता है। इसके प्रयोग से पारदर्शिता रखी जा सकती है। इमानदारी की भावना और कर्तव्यनिष्ठा सुशासन का परिचायक है। अतिथियों ने कहा पूर्व प्रधानमंत्री अटल बिहारी बाजपेयी ने देश की जनता के हृदय में एक लोकप्रिय नेता के रूप में अपना स्थान बनाया है। वे देश में ऐसे लोकप्रिय नेता रहे जिन्हें पक्ष और विपक्ष के लोगों ने निष्पक्ष रूप से सम्मान दिया। बाजपेयी की बदौलत देश की पहचान अंतरराष्ट्रीय स्तर पर हुई है। भारत को परमाणु शक्तिशाली बनाने में पोखरन में परमाणु परीक्षण करवाया और विश्व के शक्तिशाली देशों की पंक्ति में रखा गया। बाजपेयी के विचारों का अनुसरण कर नई दिशा देने का आव्हान किया।
इस दौरान नगरपालिका ने आगामी दिनों में घर-घर पहुंचकर सर्वे कर पात्रतानुसार लोगों को लाभ दिलाए जाने और जनकल्याण कक्ष बनाने के लिए बात कही गई। नपा द्वारा एक टोल फ्री नंबर मुहैया कराया जाएगा जिससे रोजमर्रा की जरूरतों के लिए मैकेनिक, प्लंबर, मिस्त्री आदि की व्यवस्था आसानी से लोगों काे मिल सके। इसके लिए ट्रेंड लोगों का रजिस्ट्रेशन किया जाएगा। इस दौरान कमलचंद जैन, अपर कलेक्टर गणेशशंकर मिश्रा, सीईओ षणमुखप्रिया मिश्रा भी मौजूद थी।
हरदा। सुशासन दिवस के मौके पर नपाध्यक्ष ने संकल्प दिलाया।
hin_Deva hin_Deva bho_Deva hin_Deva hin_Deva hin_Deva hin_Deva